A4-0016/96

Päätöslauselma komission vihreästä kirjasta Euroopan unionin merkityksestä matkailussa (KOM(95)0097 - C4-0157/95)

Euroopan parlamentti, joka

- ottaa huomioon komission vihreän kirjan Euroopan unionin merkityksestä matkailussa (KOM(95)0097 - C4-0157/95)

- ottaa huomioon talous- ja sosiaalikomitean vihreästä kirjasta antaman lausunnon,

- ottaa huomioon työjärjestyksen 45 artiklan mukaisesti annetut päätöslauselmaesitykset

a) Parodi, Ligabue ja Viceconte Forza Europa -ryhmän puolesta, Euroopan unionin toiminta matkailun alalla, B4-0556/95,

b) Parodi, Euroopan matkailupolitiikka, B4-0560/95,

- ottaa huomioon aikaisemmat 11. kesäkuuta 1991 yhteisön matkailupolitiikasta ((EYVL C 183, 15.7.1991, s. 74)), 18. tammikuuta 1994 matkailusta vuotta 2000 lähestyttäessä ((EYVL C 44, 14.2.1994, s. 61)), 15. joulukuuta 1994 komission kertomuksesta matkailua koskevista toimenpiteistä ((EYVL C 18, 23.1.1995, s. 159)) ja 17. toukokuuta 1995 Euroopan unionista tehdyn sopimuksen toimivuudesta vuoden 1996 hallitusten välistä konferenssia silmällä pitäen - Unionin toteuttaminen ja kehitys ((EYVL C 151, 19.6.1995, s. 56)) antamansa päätöslauselmat,

- ottaa huomioon neuvoston 13 päivänä heinäkuuta 1992 tekemän päätöksen yhteisön toimintasuunnitelmasta matkailun edistämiseksi ((EYVL L 231, 13.8.1992, s. 26)),

- ottaa huomioon Euroopan unionista tehdyn sopimuksen liitteenä olevan yhteisen julistuksen (N:o 1) väestönsuojelusta, energiasta ja matkailusta, ja ottaa huomioon EY:n perustamissopimuksen 3 t artiklan,

- ottaa huomioon liikenne- ja matkailuvaliokunnan 18. heinäkuuta 1995 pidetyn julkisen kuulemistilaisuuden vihreästä kirjasta (PE 214.443),

- ottaa huomioon liikenne- ja matkailuvaliokunnan mietinnön ja talous- ja raha-asioita sekä teollisuuspolitiikkaa käsittelevän valiokunnan sekä ympäristö-, terveys- ja kuluttajansuojavaliokunnan lausunnot (A4-0016/96),

A. katsoo, että matkailu on taloudellista ja yhteiskunnallista toimintaa, jonka yleensä katsotaan olevan elinkeino sekä merkittävä ja itsenäinen talouden ala paikallisella, alueellisella, kansallisella ja yhteisön tasolla, sekä katsoo matkailuelinkeinon tuottavan tavaroita ja palveluita, joiden arvioidaan muodostavan 5,5 prosenttia Euroopan unionin bruttokansantuotteesta, ja katsoo yhdeksän miljoonan Euroopan kansalaisen työskentelevän yhteisön matkailuyrityksissä ja lähes yhtä monen ihmisen työpaikan olevan riippuvainen matkailualasta,

B. katsoo, että matkailun suhteellinen osuus taloudellisesta toiminnasta yhteisön vähemmän kehittyneillä alueilla on suurempi kuin yhteisössä keskimäärin ja jopa 75 prosenttia suurempi kuin saaristoalueilla, ja sillä on näin ollen suuri merkitys varojen uudelleen jakamisessa sekä taloudellisen kehityksen välineenä,

C. katsoo, että matkailu voi suuresti lisätä kansojen välistä yhteisymmärrystä ja solidaarisuutta sekä tietoisuutta muista kulttuureista ja elämantavoista,

D. katsoo, että yhteisen matkailupolitiikan on kokonaisuudessaan keskityttävä matkailijoihin sekä heidän ympäristöönsä,

E. katsoo, että jäsenvaltioiden hallitukset eivät sisällyttäneet Euroopan unionista tehtyyn sopimukseen matkailua koskevaa osastoa, koska samanaikaisesti neuvoteltiin käytännöllisesti katsoen kaikkien maailman valtioiden välillä - komissio edusti neuvotteluissa Euroopan yhteisöä - palvelujen, mukaan lukien matkailupalvelut, kaupan vapauttamista koskevan sopimuksen tekemisestä GATTin puitteissa,

F. katsoo, että tarkistettaessa Euroopan unionista tehtyä sopimusta vuonna 1996 siihen on sisällytettävä erityinen ja erillinen yhteinen matkailupolitiikan ala, jossa otetaan huomioon sen vaikutukset yhteisössä ja kansainvälisesti ja jolla on erillinen oikeudellinen perusta sekä erityinen osasto,

G. katsoo, että yhteisen matkailupolitiikan tavoitteena on toissijaisuusperiaatteen sallimissa rajoissa toisaalta oltava yhteisön matkailuyritysten kilpailukyvyn parantaminen ja näiden yritysten kehitykselle myönteisten edellytysten luominen EY:n perustamissopimuksen 130 artiklan määräyksiä vastaavien säännösten avulla ja toisaalta varmistaa yhteistyö ja yhteensovittaminen yhteisön vakiintuneiden politiikkojen aloilla toimivien EY:n elinten ja yksiköiden välillä yhteisen lähestymistavan saavuttamiseksi matkailijoiden turvallisuuden, työntekijöiden kouluttamisen, tuotteiden moninaisuuden lisäämisen pelkästään matkailukausien aikana tapahtuvasta matkailusta siirtymistä helpottavien uusien matkailumuotojen avulla ja matkailun vaikutuksien ympäristöperintöön, ympäristöön, kulttuuri- ja taideperintöön sekä muihin talouden aloihin huomioimisen kaltaisia yhteisiä tavoitteita koskevan suunnittelun ja toteuttamisen mahdollistamiseksi,

H. katsoo, että kestävän matkailun edistäminen on ratkaiseva väline menestyksekkään matkailuelinkeinon saavuttamiseksi,

I. katsoo, että aloitteet työolosuhteiden, ammatillisen pätevyyden, työntekijöiden koulutuksen, työllisyyden parantamisen ja matkailualan osapuolien välisen tietojen ja parhaiden toimintamallien vaihdon tehostamiseksi ja yhdenmukaistamiseksi ja jäsenvaltioiden kansallisten aloitteiden yhteensovittamiseksi, jolla varmistetaan palvelujen laatu, ovat olennainen osa yhteistä matkailupolitiikkaa,

J. katsoo, että tässä yhteydessä on otettava huomioon yhtenäisvaluutan merkittävät edut matkailulle Euroopassa, ja pyytää komissiota jatkamaan pyrkimyksiään sen käyttöönottamiseksi,

K. katsoo jo aikaisemmin ilmoittaneensa tukevansa 13. heinäkuuta 1990 tarvittavista toimenpiteistä ympäristön suojelemiseksi massaturismin mahdollisesti aiheuttamilta vahingoilta, osana Euroopan matkailuvuotta antamassaan päätöslauselmassa ((EYVL C 231, 17.9.1990, s. 234)) esitettyä vaihtoehtoa 4 ja on hämmästynyt uudesta kuulemisesta,

L. korostaa komission vihreän kirjan merkitystä tärkeänä ja oikean sisältöisenä puheenvuorona, joka aloittaa asiallisen ja hedelmällisen vuoropuhelun EY:n toimielinten, jäsenvaltioiden ja matkailualan osapuolten välillä,

M. katsoo, että tämän on kuitenkin oltava ensimmäinen askel, ja korostaa, että se odottaa komission tekevän tulevassa valkoisessa kirjassa ehdotuksen yhteisen politiikan kehykseksi;

1. Valittaa sitä, etteivät jäsenvaltiot sisällyttäneet määräyksiä yhteisön matkailupolitiikasta Euroopan unionista tehtyyn sopimukseen Euroopan parlamentin kehotuksista huolimatta;

2. Pyytää kuitenkin komissiota tukemaan Euroopan unionista tehdyn sopimuksen liitteenä olevan julistuksen N:o 1 mukaisesti neuvostolle annettavalla kertomuksella asianomaisten alueiden ympäristön, kulttuurin, talouden ja työllisyyden kannalta kestävän yhteisön matkailupolitiikan ja sen erillisen oikeudellisen perustan sisällyttämistä Euroopan yhteisön perustamissopimukseen vuoden 1996 hallitusten välisen konferenssin yhteydessä, ja pyytää toissijaisuusperiaatetta noudattaen matkailun kyseisen oikeudellisen perustan ulottamista tiettyihin rajallisuudestaan huolimatta merkittäviin toiminnan aloihin;

3. Huomauttaa, että yhteisön matkailupolitiikka on merkityksetön, jollei EY:n perustamissopimukseen sisällytetä tärkeää ja itsenäistä matkailualaa, joka on yksi Euroopan suurimmista elinkeinoista, koskevia määräyksiä, jotka vastaavat talouden muilla usein pienemmillä aloilla voimassa olevia määräyksiä yhteisön tasolla;

4. Katsoo, että yhteisön kestävällä matkailupolitiikalla on saavutettava EY:n perustamissopimuksen 2 artiklassa tarkoitettu päämäärä ja keskityttävä toissijaisuusperiaatetta noudattaen pelkästään matkailuun yhteisössä ja kansainväliseen matkailuun sekä:

- varmistettava yhteisön matkailualan laatu ja kilpailukyky vapaiden markkinoiden järjestelmässä siten, että tarvittavat sopeuttamistoimenpiteet toteutetaan nopeammin, erityisesti markkinoiden yhdistyessä maailmanlaajuisesti, ottaen huomioon muissa kuin jäsenvaltioissa sijaitsevista uusista matkakohteista johtuvan kilpailun kovenemisen sekä kysynnän kehityssuunnan kansainvälisen matkailun alalla,

- luotava myönteiset edellytykset erityisesti yhteisön pienten ja keskisuurten matkailuyritysten kehitykselle varmistamalla niiden suora pääsy markkinoille helpottamalla siirtymistä informaatioyhteiskuntaan hyväksymällä ja soveltamalla uusia teknologioita ja edistämällä uusia matkailun muotoja, jotka auttavat siirtymään pelkästään matkailukausien aikana tapahtuvasta matkailusta jne.,

- tehtävä aloitteita työolosuhteiden, ammattikoulutuksen ja työllisyyden parantamiseksi ja yhdenmukaistamiseksi,

- varmistettava yhteisen lähestymistavan saavuttaminen ja parhaiden mahdollisten takeiden aikaansaaminen matkailijoiden turvallisuuden ja matkailun vaikutusten liikenteeseen, ympäristöön, vesivaroihin, yhteiskuntaan, kulttuuriin ja talouden eri aloihin kaltaisissa kysymyksissä edistämällä avoimella tavalla yhteistyötä ja yhteensovittamista niiden Euroopan unionin elinten ja yksiköiden välillä, jotka toimivat yhteisön nykyisen politiikan puitteissa yhtenäisellä ja tehokkaalla tavalla,

- edistettävä matkailuelinkeinon kaikkien osapuolten välistä yhteistyötä (jäsenvaltiot, paikalliset viranomaiset, muut kuin jäsenvaltiot, matkailuyritykset, kuluttajat, työntekijät, elimet ja järjestöt) nopeamman ja paremman tietojenvaihdon ja parhaiden menettelytapojen mahdollistamiseksi, jotta voidaan edistää Euroopan luonnon ja kulttuurin säilyttämistä ja näin lisätä matkailun ja alueellisen taloudellisen kehityksen välistä kokonaissynergiaa,

- yhteensovitettava jäsenvaltioiden kansalliset aloitteet yhteisössä tapahtuvan ja kansainvälisen matkailun alalla, mikä helpottaisi yrityksiä yhdenmukaistaa kansallisia politiikkoja ja luoda ennakkoedellytykset täydentäville aloitteille yhteisön tasolla,

- mahdollistettava sopimusten tekeminen toisaalta Euroopan yhteisön ja toisaalta muiden kuin jäsenvaltioiden tai kansainvälisten järjestöjen välillä kansainväliseen matkailuun liittyvistä kysymyksistä EY:n perustamissopimuksen 228 artiklan mukaista menettelyä noudattaen,

- hyväksyttävä aloitteet matkailun infrastruktuureja koskevien sellaisten tutkimusten, kunnostus- ja entisöimistöiden ja hankkeiden rahoittamiseksi, jotka pyrkivät korvaamaan määrän laadulla ja jotka koskevat ensisijaisesti yhteisön matkakohteiden ympäristön ja kulttuurin suojelua;

5. Muistuttaa aikaisemmista päätöslauselmistaan ja kehottaa komissiota tulevassa matkailua koskevassa valkoisessa kirjassa käsittelemään seuraavia asioita:

- matkailijoiden erityisoikeuksien suojelu sanan laajimmassa merkityksessä, mutta myös matkailijoiden velvollisuudet, jotka liittyvät turvallisuuteen ja ympäristön suojeluun, mukaan lukien eurooppalaiset matkailijan käyttäytymissääntöjä koskevat suuntaviivat,

- konkreettiset ehdotukset, jotta varmistetaan, että kestävän matkailun ja ympäristönsuojelun käsitteet otetaan huomioon määriteltäessä uudelleen matkailualan tavoitteita, suuntaviivoja ja ympäristön huomioon ottavaa hallintoa,

- tutkimukset, jotka koskevat matkailualaan ja yleisesti matkailun edistämiseen tarkoitettuihin palveluihin sovellettavan erityisen arvonlisäveroprosentin vaikutusta valtion tuloihin ja taloudelliseen toimintaan,

- Euroopan ja erityisesti Euroopan unionin yhteinen mainonta, jonka tavoitteena on houkutella matkailijoita kolmansista maista,

- aloitteet, jotka tähtäävät opetusohjelmien, työolosuhteiden ja työntekijöiden ammattikoulutuksen ja jatkokoulutuksen parantamiseen ja yhteensovittamiseen, jotta voidaan parantaa heidän liikkumismahdollisuuksiaan ja siten lisätä matkailualan ammattien arvostusta ja alan työllisyyttä,

- aloitteet, jotka koskevat muun muassa nuorten, vanhusten ja taloudellisesti huonossa asemassa olevien matkailumahdollisuuksia kehittämällä nuorisomatkailua ja muita sosiaalisen matkailun ja järjestömatkailun muotoja,

- yhteisön talousarviossa alaa varten varattujen taloudellisten resurssien kasvun suuruus yhteisön matkailupolitiikan luomisen tuloksena;

6. Pyytää komissiota noudattamaan Euroopan parlamentin ja edellä mainitussa 15. joulukuuta 1994 antamassa päätöslauselmassa esittämää pyyntöä, joka koskee Euroopan matkailuviraston perustamista ja sitä koskevien tarvittavien toimien toteuttamista;

7. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, talous- ja sosiaalikomitealle ja alueiden komitealle.